CELEX: 32020R2102
Language: ro
Date: 2020-12-15 00:00:00
Title: Regulamentul de punere în aplicare (UE) 2020/2102 al Comisiei din 15 decembrie 2020 de aprobare a controalelor privind conformitatea cu standardele de comercializare pentru fructe și legume efectuate de Regatul Unit și de modificare a Regulamentului de punere în aplicare (UE) nr. 543/2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate

16.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 425/84
               
            
         REGULAMENTUL DE PUNERE ÎN APLICARE (UE) 2020/2102 AL COMISIEI
         din 15 decembrie 2020
         de aprobare a controalelor privind conformitatea cu standardele de comercializare pentru fructe și legume efectuate de Regatul Unit și de modificare a Regulamentului de punere în aplicare (UE) nr. 543/2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (1), în special articolul 91 litera (f),
         întrucât:
         
                     (1)
                  
                  
                     Conform articolului 15 alineatul (1) din Regulamentul de punere în aplicare (UE) nr. 543/2011 (2), Comisia poate aproba, la cererea unei țări terțe, controalele privind conformitatea cu standardele de comercializare efectuate de respectiva țară terță înaintea importului în Uniune.
                  
               
                     (2)
                  
                  
                     În urma retragerii Regatului Unit din Uniune la 1 februarie 2020 și având în vedere încheierea perioadei de tranziție prevăzute în Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice („Acordul de retragere”) la 31 decembrie 2020, Regatul Unit a adresat Comisiei o cerere de aprobare a controalelor privind conformitatea cu standardele de comercializare specifice efectuate de Regatul Unit înaintea importului în Uniune. Regatul Unit s-a angajat, în special, să respecte cerințele prevăzute pentru comercializarea fructelor și legumelor după încheierea perioadei de tranziție și a indicat autoritatea oficială și organismele de control menționate la articolul 15 alineatul (2) al doilea paragraf din Regulamentul de punere în aplicare (UE) nr. 543/2011.
                  
               
                     (3)
                  
                  
                     Comisia consideră că poate acorda o astfel de aprobare, deoarece legislația relevantă din Regatul Unit aplicabilă la 1 ianuarie 2021 pentru fructe și legume va menține standarde de comercializare echivalente cu standardele aplicabile în Uniune.
                  
               
                     (4)
                  
                  
                     Prin urmare, controalele privind conformitatea cu standardele de comercializare pentru fructe și legume efectuate de Regatul Unit trebuie să fie aprobate. În conformitate cu articolul 15 alineatul (2) al doilea paragraf din Regulamentul de punere în aplicare (UE) nr. 543/2011, prezentul regulament trebuie să specifice atât autoritatea oficială din țara terță sub responsabilitatea căreia se efectuează controalele respective, cât și organismele de control care sunt responsabile cu controalele efective. Ca urmare a aprobării respective, Regatul Unit trebuie să fie inclus în anexa IV la Regulamentul de punere în aplicare (UE) nr. 543/2011, fără a se aduce atingere aplicării dreptului Uniunii Regatului Unit și în această țară în ceea ce privește Irlanda de Nord, în conformitate cu articolul 5 alineatul (4) din Protocolul privind Irlanda/Irlanda de Nord la Acordul de retragere coroborat cu anexa 2 la protocolul respectiv.
                  
               
                     (5)
                  
                  
                     Deoarece Regulamentul de punere în aplicare (UE) nr. 543/2011 se aplică Regatului Unit și în Regatul Unit în ceea ce privește Irlanda de Nord, controalele privind conformitatea cu standardele de comercializare efectuate de Regatul Unit trebuie înțelese ca referindu-se numai la Marea Britanie.
                  
               
                     (6)
                  
                  
                     Prin urmare, Regulamentul de punere în aplicare (UE) nr. 543/2011 trebuie modificat în consecință.
                  
               
                     (7)
                  
                  
                     Pentru a se asigura securitatea juridică și pentru a se garanta o tranziție fără probleme a fluxurilor comerciale în sectoarele în cauză, prezentul regulament trebuie să intre în vigoare de urgență în ziua următoare datei publicării în Jurnalul Oficial al Uniunii Europene și să se aplice de la 1 ianuarie 2021.
                  
               
                     (8)
                  
                  
                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,
                  
               ADOPTĂ PREZENTUL REGULAMENT:
         
            Articolul 1
            Aprobarea controalelor privind conformitatea
            Se aprobă controalele privind conformitatea cu standardele de comercializare pentru fructe și legume efectuate de Regatul Unit înaintea importului în Uniune.
         
         
            Articolul 2
            Autoritatea oficială și organismele de control
            
               (1)   Autoritatea oficială din Regatul Unit, menționată la articolul 15 alineatul (2) al doilea paragraf din Regulamentul de punere în aplicare (UE) nr. 543/2011, sub responsabilitatea căreia se efectuează controalele menționate la articolul 1 din prezentul regulament, este Secretarul de stat din cadrul Ministerului Mediului, Alimentației și Afacerilor Rurale (The Secretary of State for the Department for Environment, Food & Rural Affairs).
            
            
               (2)   Inspectoratul comercializării produselor horticole (The Horticulture Marketing Inspectorate-HMI) pentru Anglia și Țara Galilor și Unitatea pentru comercializare și horticultură a guvernului scoțian (Horticulture and Marketing Unit-HMU) pentru Scoția sunt organismele de control din Regatul Unit care sunt responsabile cu controalele efective în sensul articolului 15 alineatul (2) al doilea paragraf.
            
         
         
            Articolul 3
            Modificarea Regulamentului de punere în aplicare (UE) nr. 543/2011
            Anexa IV la Regulamentul de punere în aplicare (UE) nr. 543/2011 se înlocuiește cu textul anexei la prezentul regulament.
         
         
            Articolul 4
            Intrare în vigoare și aplicare
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            Se aplică de la 1 ianuarie 2021.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 15 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 671.
         
            (2)  Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în ceea ce privește sectorul fructelor și legumelor și sectorul fructelor și legumelor prelucrate (JO L 157, 15.6.2011, p. 1).
      
      
         
            ANEXĂ
            
               
                  
                     „ANEXA IV
                     Țările terțe ale căror controale privind conformitatea au fost aprobate în temeiul articolului 15 și produsele în cauză
                     
                                 Țară
                              
                              
                                 Produse
                              
                           
                                 Elveția
                              
                              
                                 Fructe și legume proaspete
                              
                           
                                 Maroc
                              
                              
                                 Fructe și legume proaspete
                              
                           
                                 Africa de Sud
                              
                              
                                 Fructe și legume proaspete
                              
                           
                                 Israel  (1)
                                 
                              
                              
                                 Fructe și legume proaspete
                              
                           
                                 India
                              
                              
                                 Fructe și legume proaspete
                              
                           
                                 Noua Zeelandă
                              
                              
                                 Mere, pere și kiwi
                              
                           
                                 Senegal
                              
                              
                                 Fructe și legume proaspete
                              
                           
                                 Kenya
                              
                              
                                 Fructe și legume proaspete
                              
                           
                                 Turcia
                              
                              
                                 Fructe și legume proaspete
                              
                           
                                 Regatul Unit  (2)
                                 
                              
                              
                                 Fructe și legume proaspete
                              
                           
               ”
            
               (1)  Aprobarea Comisiei în temeiul articolului 15 se acordă pentru fructele și legumele originare din Statul Israel, excluzând teritoriile aflate sub administrație israeliană începând din iunie 1967, și anume Înălțimile Golan, Fâșia Gaza, Ierusalimul de Est și restul Cisiordaniei.
            
               (2)  În conformitate cu Acordul privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice, în special cu articolul 5 alineatul (4) din Protocolul privind Irlanda/Irlanda de Nord coroborat cu anexa 2 la respectivul protocol, în sensul prezentei anexe, referirile la Regatul Unit nu includ Irlanda de Nord.